Green Bay Packers

Green Bay Packers on amerikkalaisen jalkapallon NFL-liigassa pelaava joukkue. Packers pelaa kotiottelunsa Green Bayn kaupungissa Wisconsinissa. Joukkueen kotistadionin nimi on Lambeau Field.
Green Bay Packers on yksi NFL:n vanhimmista ja menestyksekkäimmistä joukkueista. Vuonna 1919 perustettu Packers on voittanut 13 liigamestaruutta, mukaan lukien neljä Super Bowlia. Joukkueella on eniten mestaruuksia koko NFL:ssä. Joukkueessa on pelannut NFL:n kaikkien aikojen paras pelaaja Aaron Rodgers.
Green Bay Packers oli vuonna 2023 "Forbesin" listauksessa maailman 31. arvokkain urheiluseura 4,6 miljardin dollarin arvolla.
Historia.
Green Bay Packers on perustettu vuonna 1919. Sen perustaja oli Curly Lambeau, josta tuli myös seuran ensimmäinen valmentaja. Green Bayn alkuvuosia leimasivat useat mestaruudet valmentaja Curly Lambeaun johdolla. Hän johti joukkueen kuuteen mestaruuteen vuosina 1921-1949 valmennusuransa huipulla. Ensimmäisen NFL-mestaruutensa se voitti vuonna 1929. Lambeaun ansioksi luetaan jalkapallon varhaisimpia innovaatioita, kuten kahden tight endin käyttö yhden sijaan, mikä auttoi mullistamaan nykyisen hyökkäyspelin.
Packersin pitkän historian aikana legendaariset pelaajat Bart Starr, Brett Favre ja Aaron Rodgers ovat johtaneet joukkueen menestyksen sekä kentällä että sen ulkopuolella lukuisilla hyväntekeväisyystoimillaan Wisconsinin yhteisöissä.
Vince Lombardin kultakausi (1959–1967).
Lambeaun jäätyä eläkkeelle Vince Lombardi otti päävalmentajan tehtävät yhdeksäksi kaudeksi. Hän johti joukkueen viiteen mestaruusvoittoon tänä aikana. Lombardin kuuluisa lausahdus "Voitto ei ole kaikki, se on ainoa asia" tuli synonyymiksi sekä hänelle että Packersille. Joukkue voitti voitti kaksi ensimmäistä Super Bowliksi nimettyä NFL:n loppuottelua vuosina 1966 ja 1967 hänen valmennuksessaan. 
Myöhemmät valmentajat ja 1990-luvun menestys.
Vuonna 1992 Mike Holmgren otti päävalmentajan tehtävät vuoteen 1998 asti, jonka jälkeen Ray Rhodes ja Mike Sherman jatkoivat valmennuksessa vuoteen 2005 asti. Kaikki kolme valmentajaa toivat joukkueelle uuden mestaruuden vuonna 1997 NFC-mestaruusottelussa Carolina Panthersia vastaan, mikä nosti mestaruuksien kokonaismäärän kahdeksaan.
Viime vuosina GM Ted Thompson ja päävalmentaja Mike McCarthy ovat pyrkineet viemään joukkueen entistäkin korkeammalle. Aaron Rodgersilla on ollut keskeinen rooli joukkueen menestyksessä, ja hänen johtajuutensa on ollut ratkaiseva tekijä joukkueen pyrkimyksissä pudotuspeleissä. Green Bay Packersin viimeisin mestaruus on kaudelta 2011, jolloin se voitti Super Bowlissa Pittsburgh Steelersin.
Seuratunnukset.
Nimi.
Joukkueen nimi (suomeksi 'pakkaajat') on peräisin pakkausyrityksestä, jossa Lambeau tuolloin työskenteli. Yhtiö lahjoitti seuralle rahaa peliasuja ja varusteita varten ja tarjosi harjoittelupaikan. Seura miellettiin pakkaamon hankkeeksi, ja siten se sai nimensä. 
Kannattajat.
Runsaan 100 000 asukkaan Green Bay on pieni alue, joka on onnistunut säilyttämään NFL-joukkueen, muut NFL-seurat on siirretty metropoleihin. Packers on Yhdysvaltain poikkeuksellinen voittoa tavoittelematon suurten ammattilaisliigojen joukkue. Sen omistavat Green Bay Packers Foundationin fanit jotka muodostavat pääosan 111 967 osakkeenomistajasta.
Osuutensa voi myydä vain takaisin seuralle, ei ulkopuolisille. Lisäksi säännöissä lukee, että tuotto seuran mahdollisesta myymisestä lahjoitetaan seuran nimeä kantavalle säätiölle. Ainutlaatuinen yhteisöomistusjärjestelmä onkin tärkeä syy siihen, että Packers on pienestä kotikaupungistaan huolimatta selviytynyt nykyaikaan asti. Joukkue on kuitenkin suosittu myös Green Bayn ulkopuolella ulkomaita myöten. Packersilla on paljon faneja Wisconsinin suurimmassa kaupungissa Milwaukeessa sekä ympäri osavaltiota.
Stadion.
Seura pelaa kotiottelunsa vuonna 1957 rakennetulla Lambeau Fieldillä. Stadion on nimetty seuran perustajan ja ensimmäisen valmentajan Curly Lambeaun mukaan. Stadion vetää nykyisin noin 72 500 katsojaa ja kotiottelut ovat olleet loppuunmyytyjä 1960-luvulta asti. Tämä on huima saavutus kaupungin runsaaseen sataantuhanteen asukkaaseen nähden. Packersin kotistadion on saanut lempinimen jäinen tundra, sillä vuoden 1967 uudenvuodenaattona jatkoajalle venynyt ottelu pelattiin 25 pakkasasteessa. Aiemmin samana vuonna asetettu kenttälämmitys petti ja nurmi oli jäässä.